KIRJALLINEN KYSYMYS E-3921/02

esittäjä(t): Roberta Angelilli (UEN) komissiolle

(14. tammikuuta 2003)

Aihe: Tiburtinon alueen tiet Roomassa

Rooman kaakkoisosassa oleva Tiburtinoksi kutsuttu alue on rakennustensa ja ympäristönsä puolesta monin paikoin huomattavan rappeutunut. Rooman kaupunki on laatinut äskettäin aluetta varten PRUSST-ohjelman, jonka tavoitteena on alueen pääväylän ympärillä olevien alueiden ja Parco dell'Anienen kunnostaminen ja parantaminen. On suunniteltu Via Tiburtinan suuntaisen toisen rinnakkaisen tien (aiemman yksityiskohtaisen 18 L -kaavan mukaisesti, mukaan lukien yhteydet paikalliseen tieverkostoon ja viereisen Via di Cerchiaran jatkaminen), pyörätien (Rooman naapurikunnan Lunghezzan Ponte Mammolo -alueelta asti) sekä asuinalueet yhdistävien jalankulkijaväylien rakentamista.

Alueella on kuitenkin ongelmia lukuisten entisten teollisuuslaitosten ja asuinrakennusten sekä elintarviketeollisuusalueen ja Tiburtinon teknologiakeskuksen yhdistävän moottoritieosuuden vuoksi. Lisäksi noin tuhat asukasta on ilman juomavettä ja viemäröintiä. Asfaltointi ja katuvalot ovat hyvin puutteellisia.

Uusi rakentaminen uhkaa pahentaa tilannetta entisestään, varsinkin kun siinä ei oteta huomioon liikenneongelmia tiheästi liikennöidyllä alueella, jossa liikkuu 940 000 ihmistä: asukkaita, lähistön yritysten työntekijöitä ja läheisten Villa d'Esten ja Villa Adrianan (Unescon maailmanperintökohteita) vierailijoita, joiden käytössä tällä hetkellä on vain yksi yksikaistainen päätie ilman piennarta (Via Tiburtina), yksi moottoritieosuus ilman kolmatta ajokaistaa sekä yksiraiteinen rautatie.

Kaupunginosan asukasyhdistys on esittänyt vetoomuksen asiasta vastaaville kaupungin viranomaisille ja Euroopan parlamentille (Rooman Via Tiburtinan tienrakennusta koskeva vetoomus 698/2002).

1. Onko Rooman kaupungin Tiburtinoa koskevaa PRUSST-ohjelmaa varten tehty direktiivin 85/337/ETY(1) mukainen ympäristövaikutusarvio ja onko asukkaille annettavaa tiedotusta koskevassa direktiivissä 2001/42/EY(2) tarkoitettuja velvoitteita noudatettu?

2. Onko olemassa mahdollisuus estää uusien rakennusten rakentaminen kunnes kiireellisimmät uudet tieväylät on saatu rakennetuksi?

(1) EYVL L 175, 5.7.1985, s. 40.

(2) EYVL L 197, 21.7.2001, s. 30.

Margot Wallströmin komission puolesta antama vastaus

(25. helmikuuta 2003)

Komissio katsoo, että kyseisiin ohjelmiin ja suunnitelmiin ei sovelleta tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettua neuvoston direktiiviä 85/337/ETY(1), ei ennen kuin kuin sitä oli muutettu direktiivillä 97/11/EY(2) eikä sen jälkeenkään.

Jos suunnitelman voitaisiin katsoa olennaisilta osiltaan vastaavan hankkeen ominaispiirteitä, neuvoston direktiiviä 85/337/ETY sovellettaisiin. Parlamentin jäsenen toimittamien tietojen perusteella ei kuitenkaan ole mahdollista päätellä, että Rooman kaupunginhallituksen suunnittelemaa uutta Prusst-ohjelmaa, jonka tarkoituksena on Tiberin ranta-alueiden kunnostaminen ja parantaminen, voitaisiin pitää hankkeena.

Edellä sanottu huomioon ottaen kyseisten asioiden osalta ei ole erityisiä perusteita neuvoston direktiivin 85/337/ETY soveltamista koskevalle valitukselle, joten tällä hetkellä ei direktiiviä voida todeta rikotun. Jos parlamentin jäsen toimittaisi yksityiskohtaisia tietoja, joiden perusteella komissio voisi arvioida kysymyksiä suhteessa edellä mainittuun direktiiviin, komissio voisi tutkia asian.

Tiettyjen suunnitelmien ja ohjelmien ympäristövaikutusten arvioinnista 27. kesäkuuta 2001 annetun Euroopan parlamentin ja neuvoston direktiivin 2001/42/EY(3) mukaan tietyistä suunnitelmista ja ohjelmista, joilla on todennäköisesti merkittäviä ympäristövaikutuksia, on tehtävä ympäristövaikutusten arviointi. Jäsenvaltioilla ei kuitenkaan ole vielä velvollisuutta soveltaa direktiivin säännöksiä. Määräaika, johon mennessä jäsenvaltioiden on saatettava kyseisen direktiivin soveltamiseksi tarvittavat lait, asetukset ja hallinnolliset määräykset voimaan, on 21. heinäkuuta 2004.

(1) EYVL L 175, 5.7.1985.

(2) EYVL L 73, 14.3.1997.

(3) EYVL L 197, 21.7.2001.